45 (2026 సినిమా)

45 అనేది 2026 జనవరి 1న తెలుగులో డబ్ అయి విడుదల అయిన కన్నడ భాషా ఫాంటసీ యాక్షన్ చిత్రం, ఇది సంగీత దర్శకుడు అర్జున్ జన్య దర్శకత్వం వహించిన తొలి చిత్రం. సూరజ్ ప్రొడక్షన్స్ పతాకంపై ఎం. రమేష్ రెడ్డి నిర్మించిన ఈ చిత్రంలో కన్నడ పవర్‌స్టార్ శివ రాజ్‌కుమార్, ఉపేంద్ర, రాజ్ బి. శెట్టి, కౌస్తుభ మణి, జిషు సేన్గుప్తా నటించారు. ఈ చిత్రానికి కథ అనిల్ కుమార్, అర్జున్ జన్యతో కలిపి రాసారు.

ఈ చిత్రం గరుడ పురాణంలోని ఆత్మ ప్రయాణం, కర్మ సిద్ధాంతం ఆధారంగా రూపొందించబడింది. కెనడాకు చెందిన 'మార్జ్ (MARZ) స్టూడియో' ఈ చిత్రానికి విజువల్ ఎఫెక్ట్స్ (VFX) అందించింది.
 కథ 
సాఫ్ట్‌వేర్ ఉద్యోగి అయిన వినయ్ (రాజ్ బి శెట్టి) ఓ కుక్క కారణంగా బైక్ యాక్సిడెంట్ అయి మరణించినట్లు కల వస్తుంటుంది. క్రమంగా అతడి కలలోని కొన్ని సన్నివేశాలు నిజమవుతుంటాయి. రోసీ అనే ఆ కుక్క రాయప్ప(ఉపేంద్ర) అనే డాన్‌కు చెందింది. ఆ కుక్కని తన తల్లిలా చూసుకుంటాడు రాయప్ప. తన కుక్క చావుకు కారణమైన వినయ్‌ను 45 రోజుల్లో చంపేస్తానంటూ రాయప్ప వార్నింగ్ ఇస్తాడు. రోజులు లెక్కపెట్టుకుంటున్న వినయ్ జీవితం అస్తవ్యస్తంగా మారుతుంది. ఈ క్రమంలో శివ(శివ రాజ్‌కుమార్) వినయ్ జీవితంలోకి వస్తాడు. వినయ్ జీవితాన్ని ముందుకు తీసుకెళ్లేందుకు శివ ప్రయత్నిస్తుంటాడు. ఇంతకీ ఈ శివ ఎవరు..? వినయ్‌కు ఎందుకు సాయం చేయాలనుకుంటాడు..? రాయప్ప వినయ్‌ను చంపేస్తాడా..? అనేది సినిమా కథ.  

 నటీనటులు 
 శివ రాజ్‌కుమార్ - శివన్న
 ఉపేంద్ర - రాయప్ప
 రాజ్ బి. శెట్టి - వినయ్
 రాజేంద్రన్ - ముత్తు
 కౌస్తుభ మణి - మేఘన
 జిషు సేన్‌గుప్తా
 సుధారాణి (అతిథి పాత్రలో)
 ప్రమోద్ శెట్టి

 సంగీతం 
ఈ చిత్రానికి అర్జున్ జన్య సంగీతాన్ని అందించారు. ఇందులో మొత్తం మూడు పాటలు ఉన్నాయి.

 విడుదల 
ఈ చిత్రం 2025 డిసెంబర్ 25న క్రిస్మస్ కానుకగా కన్నడ, హిందీ లలో విడుదలైంది. 2026 జనవరి 1న తెలుగులో విడుదల అయింది. విమర్శకుల నుండి మిశ్రమ స్పందన లభించినప్పటికీ, అగ్ర నటుల నటన, వినూత్నమైన కథాంశం ప్రేక్షకులను ఆకట్టుకున్నాయి. డిజిటల్ - శాటిలైట్ హక్కులను జీ నెట్‌వర్క్ భారీ ధరకు దక్కించుకుంది.

 మూలాలు